[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.7.2008

KOM(2008) 454 endelig

2008/0144 (CNS)

Forslag til

RÅDETS FORORDNING (EF)

om et midlertidigt særligt initiativ til fremme af omstruktureringen af EF-fiskerflåderne, som er berørt af den økonomiske krise

(forelagt af Kommissionen)

BEGRUNDELSE

1. BAGGRUND FOR FORSLAGET

• Begrundelse og formål

Den nuværende oliepris er historisk høj, selv målt i faste priser, og er tegn på et systemisk skifte i verdensøkonomien. Kommissionen ser på alle aspekter ved denne problematik, og den har i den forbindelse for nylig offentliggjort meddelelsen "Tackling af de højere oliepriser" (KOM(2008) 384, Bruxelles den 13. juni 2008) om problematikken. Kommissionen konstaterer, at oliemarkederne er globale, og derfor har Kommissionen og EU som helhed kun ringe mulighed for at gribe direkte ind. Det må erkendes, at den fortsatte stigning i oliepriserne, som har været nærmest eksplosiv i de seneste måneder, sætter fiskerierhvervet under kraftigt pres. Fiskeriet er ikke det eneste erhverv, der har problemer på grund af de høje oliepriser, men problemet er særdeles komplekst i fiskeriet, fordi fiskerflåderne allerede kæmper med en systemisk overkapacitet, som forværres yderligere af, at fiskerimulighederne bliver stadigt færre. Endvidere er priserne i vidt omfang stagneret, og langt de fleste fiskeriselskaber er små og mellemstore virksomheder (SMV'er). Høje oliepriser er et strukturproblem, der kræver strukturløsninger. Der er dog også behov for foranstaltninger på kort sigt for at sikre, at fiskerierhvervet ikke dør ud. På sit 1835. møde, der blev holdt i Strasbourg den 17. juni 2008, noterede Kommissionen sig informationsnotat SEC(2008) 2079/3 om en nødpakke med henblik på både at afhjælpe den aktuelle alvorlige sociale og økonomiske situation, som EF-fiskeriet befinder sig i, og at yde et varigt bidrag til løsning af problemet med systemisk overkapacitet. Dette tiltag skal omfatte hele EU og koordineres, så konkurrencen mellem medlemsstater eller flåder ikke fordrejes, og så der ikke sker forskelsbehandling. Den dybe krise, som de høje oliepriser har udløst, gør det mere nødvendigt end nogensinde at gribe fat om nældens rod, dvs. at finde en løsning på fiskerierhvervets strukturproblemer. Pakken fokuserer først og fremmest på at få bragt overkapaciteten ned og sikre, at fartøjernes fiskeri bliver mere effektivt og produktivt. Eftersom der i denne nødsituation er behov for løsninger, der er koordineret på EU-plan, er pakken primært baseret på optimeret udnyttelse af Den Europæiske Fiskerifond (EFF). Den består hovedsageligt af foranstaltninger baseret på midlertidig undtagelse fra EFF-reglerne med henblik på at fremme EF-flådens tilpasning til den aktuelle situation og midlertidigt at yde støtte til at afbøde de økonomiske og sociale følger i overgangsfasen.

• Generel baggrund

Fiskerierhvervet spiller en nøglerolle i økonomien i mange EU-kystregioner, og yder et markant bidrag til fødevareforsyningssikkerheden og den offentlige sundhed ved at levere en lang række varer af høj kvalitet. I 2005 var der i EU-27 i hele værditilvækstkæden for fiskevarer beskæftiget omkring 407 000 personer, hvoraf 187 000 var beskæftiget i selve fangstsektoren og 18 000 inden for tilknyttede aktiviteter. Fiskerierhvervet i EU har længe været inde i en ond cirkel med dårlig rentabilitet og overudnyttelse af bestande på grund en markant overkapacitet. Der er blevet taget en lang række skridt siden 2002-reformen af den fælles fiskeripolitik for at bringe fiskerierhvervet ud af denne onde cirkel, men overkapacitet og alt for stor fiskeriindsats er en fortsat trussel for erhvervets økonomiske levedygtighed. Fiskerierhvervets er strukturelt skrøbeligt, og derfor har den drastiske stigning i oliepriserne ramt dette erhverv særligt hårdt, især fordi denne udvikling indtræffer i en markedssituation, hvor priserne for fiskevarer har været stagnerende i det sidste årti.

• Gældende bestemmelser på det område, som forslaget vedrører

Rådets forordning (EF) nr. 1198/2006 af 27. juli 2006 om Den Europæiske Fiskerifond

• Overensstemmelse med andre EU-politikker og -mål

De foreslåede foranstaltninger er udarbejdet i overensstemmelse med den fælles fiskeripolitiks mål og er i tråd med EU's politik for bæredygtig udvikling.

2. HØRING AF INTERESSEREDE PARTER OG KONSEKVENSANALYSE

• Høring af interesserede parter

Ikke mulig på grund af forslagets hastende karakter.

• Ekspertbistand

Der har ikke været behov for ekstern ekspertbistand.

• Konsekvensanalyse

På grund af forslagets hastende karakter er der ikke blevet foretaget nogen konsekvensanalyse. Nedenstående argumenter taler dog for, at de foreslåede undtagelser er den bedst mulige løsning.

Det er sandsynligt, at de nuværende høje oliepriser fortsat vil presse fiskeriaktørernes fortjenstmargen og likviditet. Den internationale Brent-oliepris er mere end firdoblet fra 20 USD pr. tønde i 2002 til over 140 USD pr. tønde ved udgangen af juni 2008, og der er ingen tegn på, at den ikke fortsætter med at stige. Priserne for skibsbrændstoffer i EU er i samme periode faktisk steget med ca. 240 % og ligger nu regelmæssigt over 0,7 EUR/l.

I anslås, at EU-flåderne i 2006 brugte omkring 1 mia. EUR på brændstof, dvs. rundt regnet 15-20 % af landingernes værdi, med priser på 0,45-0,55 EUR/l. I dag er brændstofpriserne markant højere. Med det nuværende prisniveau beløber brændstofudgifterne for hele flåden sig til ca. 2 mia. EUR pr. år svarende til ca. 30 % af værdien af EU-landingerne.

Når man ser på brændstofudgifternes størrelse i forhold til indkomsten, viser det sig, at de hårdest ramte fartøjskategorier er dem, hvor man anvender trukne redskaber (fx trawlere), og som normalt er forsynet med højtydende maskiner. I visse tilfælde udgør brændstofudgifterne helt op til 50 % af landingsværdien. Fartøjer, der anvender passive redskaber (fx tejne, garn og langline), rammes væsentligt mindre, men brændstofudgifterne for sådanne fartøjer udgør dog fortsat 5-20 % af den samlede fiskeriindkomst. Med hensyn til arbejdspladser kan vi på basis af det foreliggende materiale konkluderes, at der med de nuværende brændstofpriser måske bliver tale om et jobtab på 15 % eller endnu mere. Det er ikke kun i fangstsektoren, at der vil gå job tabt, idet mange havneaktiviteter, auktioner osv. er afhængige af fartøjernes aktivitet.

EU-fangsterne er gået støt tilbage siden 1993 med en gennemsnitlig tilbagegang på 2 % om året. Næsten alle demersale bestande er gået tilbage i de seneste år og er nu ikke længere bæredygtige. For pelagiske arter, hvor udviklingen er mere cyklisk, er situationen generelt bedre. De begrænsede fiskerimuligheder betyder, at denne del af fiskeriet har lav produktivitet. Følgelig stiger omkostningerne pr. enhed, og fortjenstmargenen indskrænkes.

Trods de faldende landingsmængder for de fleste bestandes vedkommende er salgspriserne ved første afsætning for mange vigtige arter stagneret eller ligefrem faldet i faste priser. Det skyldes til dels, at fisk er letfordærvelige, at udbuddet er stærkt opsplittet, og at forarbejdnings- og afsætningskæder med stor købekraft kan importere fiskevarer til lave priser fra verdensmarkedet. Under alle omstændigheder står det i skarp kontrast til det, der sker inden for andre erhverv, at fiskerne ikke kan vælte de stigende omkostninger over på de efterfølgende led i kæden.

En af de største udfordringer for fiskeriet i EU har altid været er fortsat den strukturelle uligevægt mellem flådekapacitet og ressourcerne i mange fiskerier. Det vurderedes for nogle år siden, at EU-flåden havde en overkapacitet på ca. 40 %. Man har gennem den fælles fiskeripolitik i årrække forsøgt at løse dette problem, men det er dog fortsat langt fra løst. På grund af overkapaciteten, og fordi ressourcegrundlaget er blevet udhulet af mange års overfiskning, er fiskeriet meget uelastisk over for økonomisk pres udefra såsom stigninger i brændstofpriserne.

En økonomisk analyse viser dog, at selv for de meget brændstofkrævende demersale og pelagiske flåder vil en kombination af reducerede flåder, genoprettede fiskebestande og højere fiskepriser gøre det meste af fiskerierhvervet rentabelt på ny.

Derfor spiller strukturforanstaltninger en meget vigtig rolle for en løsning af overkapacitetsproblemet, idet man gennem sådanne foranstaltninger kan bidrage til at forbedre ressourcegrundlaget, reducere brændstofafhængigheden og forøge fiskevarers markedsværdi.

3. FORSLAGETS RETLIGE ASPEKTER

• Resumé af forslaget

Forslaget går ud på, at der skal indføres en særlig midlertidig ad hoc-ordning, der gør det muligt at fravige visse bestemmelser i Rådets forordning (EF) nr. 1198/2008 af 27. juli 2006 om Den Europæiske Fiskerifond indtil den 31. december 2010.

• Retsgrundlag

Traktatens artikel 36 og 37.

• Subsidiaritetsprincippet

Forslaget hører ind under Fællesskabets enekompetence. Subsidiaritetsprincippet anvendes derfor ikke.

• Proportionalitetsprincippet

Forslaget er i overensstemmelse med proportionalitetsprincippet af følgende årsager:

Den pågældende rådsforordning giver medlemsstaterne nye muligheder for at anvende Den Europæiske Fiskerifond på en mere effektiv måde for at bidrage til omstrukturering af de flåder, der er hårdest ramt af den økonomiske krise. Den måde, som den foreslåede forordning er udformet på, sikrer, at den ikke bliver mere vidtrækkende end det, der er nødvendigt i den foreliggende krise, og at den ikke bringer de grundlæggende mål i den fælles fiskeripolitik i fare, især hvad angår balancen mellem fiskerikapacitet og ressourcer.

Forslaget har ingen nye finansielle virkninger for Fællesskabets budget. Medlemsstaterne skal anvende undtagelserne ved at omprogrammere deres nationale operationelle EFF-programmer inden for de forpligtelsesbevillingsrammer, der for nuværende er fastsat for EFF for perioden 2007-2013.

• Reguleringsmiddel/-form

Foreslåede instrumenter: Forordning.

Andre reguleringsmidler ville ikke være hensigtsmæssige af følgende årsager:

Forslaget vedrører midlertidige undtagelser fra en rådsforordning, som kræver endnu en rådsforordning.

4. BUDGETMÆSSIGE KONSEKVENSER

Forslaget har ingen budgetmæssige konsekvenser bortset fra en ændring af årsprofilen for betalingsbevillinger (BB) under EFF.

2008/0144 (CNS)

Forslag til

RÅDETS FORORDNING (EF) Nr. …/…

om et midlertidigt særligt initiativ til fremme af omstruktureringen af EF-fiskerflåderne, som er berørt af den økonomiske krise

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen[1],

under henvisning til udtalelse fra Europa-Parlamentet[2], og

ud fra følgende betragtninger:

(1) Ved Rådets forordning (EF) nr. 1198/2006 af 27. juli 2006 om Den Europæiske Fiskerifond[3] fastsættes der regler for Fællesskabets strukturstøtte til fiskeriet. I afsnit IV, kapitel I, i den pågældende forordning fastsættes de betingelser, der skal være opfyldt for at medlemsstaterne kan modtage finansiel støtte fra Den Europæiske Fiskerifond (EFF) til foranstaltninger med henblik på tilpasning af EF-fiskerflåden.

(2) Formålet med EFF er at bidrage til de foranstaltninger, der siden 2002-reformen af den fælles fiskeripolitik er blevet truffet til at reducere trykket på fiskebestandene, samtidig med at der sikres bæredygtige sociale og økonomiske forhold i den pågældende sektor.

(3) I nuværende økonomiske situation, og især efter de drastiske stigninger i brændstofpriserne, er det bydende nødvendigt at træffe yderligere foranstaltninger med henblik på hurtigere tilpasning af EF-fiskerflåden til den nuværende situation, samtidig med at behovet for at sikre bæredygtige sociale og økonomiske forhold i den pågældende sektor tilgodeses. Sådanne foranstaltninger bør bidrage til at nå de mål, der er opstillet i traktatens artikel 33 og den fælles fiskeripolitiks mål, der er opstillet i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik[4]. Derfor bør foranstaltningerne på én gang både afhjælpe den umiddelbart alvorlige økonomiske og sociale situation og bidrage til at løse problemet med systemisk overkapacitet.

(4) Det er vigtigt at sikre, at alle medlemsstater får lige adgang til sådanne foranstaltninger, som derfor bør træffes og koordineres på EF-plan, så de ikke fordrejer konkurrencen mellem medlemsstater eller flåder.

(5) Derfor er der behov for et EF-initiativ, der supplerer visse bestemmelser i forordning (EF) nr. 1198/2006 og giver mulighed for midlertidige undtagelser fra disse bestemmelser. Initiativet bør således omfatte såvel generelle særforanstaltninger som særforanstaltninger for gennemførelse af flådetilpasningsordningerne i medlemsstaterne, der effektivt afhjælper de aktuelle økonomiske vanskeligheder, samtidig med at fiskerierhvervets levedygtighed sikres på lang sigt.

(6) På grund af sådanne foranstaltningers usædvanlige karakter og den alvorlige økonomiske krise, som de skal afhjælpe, bør foranstaltningerne ikke anvendes længere, end det er nødvendigt for at nå de tilstræbte mål.

(7) Foranstaltningerne bør gennemføres af medlemsstaterne som led i disses operationelle programmer under EFF og finansieres ved hjælp af de midler, de tildeles inden for disse rammer.

(8) Endvidere bør medlemsstaterne kunne supplere de foranstaltninger, som sådanne midler ydes til, ved at finansiere visse foranstaltninger udelukkede ved hjælp af nationale midler og helt uden finansiering via EF's finansielle instrumenter. På grund af behovet for hurtigt at afhjælpe den alvorlige situation, som fiskerierhvervet står i, bør sådanne foranstaltninger, der har til formål at forbedre strukturerne i fiskeriet og fiskeriets økonomiske levedygtighed på lang sigt, ikke omfattes af traktatens artikel 87, 88 og 89. For at begrænse en eventuel konkurrencefordrejning og eventuelle indvirkninger på det ind indre marked bør der fastsættes visse begrænsninger for sådanne foranstaltninger.

(9) Gennem initiativet bør der ydes et EF-støtte til foranstaltninger til endeligt ophør med fiskeri, investeringer om bord på fiskerfartøjer til mindskelse af sådanne fartøjers brændstofafhængighed, til socioøkonomisk kompensation samt til visse initiativer af mere kollektiv art. For at gøre sådanne foranstaltninger mere effektive og for at give medlemsstaterne mulighed for at udnytte de disponible midler fuldt ud bør tærsklerne for privat deltagelse i finansieringen af foranstaltningerne sænkes.

(10) For at bidrage til omstruktureringen bør der åbnes mulighed for midlertidigt ophør med fiskeri. Formålet med midlertidigt ophør med fiskeri bør især være at øge det økonomiske udbytte ved at bidrage til genopretning af fiskebestande eller ved at skabe gunstigere markedsbetingelser. Med henblik herpå bør medlemsstaterne tilskyndes til at knytte perioden for midlertidigt ophør med fiskeri sammen med hensynet til biodynamik, årstidsbestemte forhold og markedsdynamik. I forbindelse med den økonomiske krise bør det også gøres lettere at yde kompensation til fiskere, der har indstillet fiskeriet midlertidigt inden denne forordnings udstedelse.

(11) For at bistå fiskeriet med at tilpasse sig til mindre brændstofkrævende fangstmetoder bør det gøres lettere at udskifte eksisterende udstyr om bord på fiskerfartøjer, så fartøjerne kan gå over til nye, mindre energiforbrugende fangstmetoder. Med henblik herpå bør der åbnes yderligere muligheder for at deltage i investeringer om bord på fiskerfartøjer.

(12) Der bør også ydes EF-tilskud til kollektive foranstaltninger med henblik på at stille ekspertise til rådighed for fartøjsejere, der ønsker et energisyn af deres fartøjer, og til ekspertrådgivning om udarbejdelse af omstrukturerings- og moderniseringsplaner samt flådetilpasningsordninger. Endvidere bør der stilles midler til rådighed til finansiering af pilotprojekter, der skal reducere fartøjers, maskiners, udstyrs og redskabers energiforbrug.

(13) For at sikre fiskeriets levedygtighed på lang sigt bør der indføres et nyt instrument, som giver medlemsstaterne mulighed for at reducere flådernes kapacitet og gøre dem mere rentable. Dette bør ske ved hjælp af flådetilpasningsordninger og bør gælde for flåder, hvor energiudgifterne i gennemsnit udgør mindst 30 % af produktionsomkostningerne. Sådanne flådetilpasningsordninger bør give en kapacitetsreduktion for de pågældende flåder på mindst 30 %.

(14) I de tilfælde, hvor medlemsstaterne gennemfører foranstaltninger som led i flådetilpasningsordninger med henblik på gennem kapacitetsreduktion at sikre, at én eller flere at deres flåder forbliver levedygtige på lang sigt, bør der gælde gunstigere betingelser.

(15) Medlemsstaterne bør tilskyndes til at udvide deres ordninger for endeligt ophør med fiskeri for at tilpasse deres flåder til de disponible ressourcer. Der bør derfor åbnes yderligere tilskudsmuligheder for endeligt ophør. For at lette omstruktureringen bør der åbnes yderligere muligheder for midlertidigt ophør med fiskeri for fiskere og fartøjsejere, der er omfattet af flådetilpasningsordninger.

(16) Medlemsstater, der har indført en flådetilpasningsordning, bør også have lov til gennemføre foranstaltninger til delvis oplægning af fiskerfartøjer, der sikrer, at de midler, der er til rådighed under EFF til at reducere de pågældende flåders kapacitet og energiforbrug, anvendes på en mere omkostningseffektiv måde. Under sådanne foranstaltninger til delvis oplægning bør fartøjsejere, der tager ét eller flere fartøjer ud af flåden, have lov til at genanvende en del af den udtagne kapacitet til et nyt og mindre fartøj med lavere energiforbrug. Medlemsstaterne bør desuden have lov til at tildele en mindre del af den samlede kapacitet, der er taget ud under flådetilpasningsordningen, til nye fartøjer. I så fald bør der kun stilles midler til rådighed for den del af kapaciteten, der tages endeligt ud.

(17) På grund af de hastende omstændigheder og behovet for øjeblikkelig handling i alle medlemsstater bør EF-medfinansieringssatsen under EFF for foranstaltninger under dette initiativ forhøjes til 95 %. I den forbindelse bør de pågældende midler stilles til rådighed for medlemsstaterne hurtigere end sædvanligt -

UDSTEDT FØLGENDE FORORDNING:

KAPITEL I

GENERELLE BESTEMMELSER

Artikel 1Genstand

1. Som en særordning under Den Europæiske Fiskerifond (i det følgende benævnt "EFF") tages der ved denne forordning et særligt EF-initiativ til ydelse af ekstraordinær og midlertidig støtte til de personer og virksomheder, der udøver aktiviteter i fiskerierhvervet, og som er berørt af den økonomiske krise forårsaget af de stigende oliepriser i 2008.

2. Dette særlige initiativ omfatter:

a) generelle foranstaltninger til supplering og fravigelse af visse bestemmelser i forordning (EF) nr. 1198/2006

b) særlige foranstaltninger til supplering og fravigelse af visse bestemmelser i forordning (EF) nr. 2371/2002 og (EF) nr. 1198/2006, som forudsætter, at der gennemføres en flådetilpasningsordning som omhandlet i artikel 12.

Artikel 2Anvendelsesområde

Denne forordning gælder kun for offentlig støtte, som de relevante nationale myndigheder har truffet administrativ afgørelse om senest den 31. december 2010.

Artikel 3 Finansiel ramme

1. Til de foranstaltninger, der er fastsat i denne forordning, kan der ydes støtte fra EFF inden for grænserne af de forpligtelsesbevillinger, der er afsat til EFF for perioden 2007-2013.

2. Offentlig støtte, der ydes under dette særlige initiativ, kan ikke akkumuleres med anden offentlig støtte til samme formål, især støtte fra Den Europæiske Landbrugsfond for Udvikling af Landdistrikterne (ELFUL), Den Europæiske Fond for Regionaludvikling (EFRU), Den Europæiske Socialfond (ESF), Samhørighedsfonden, andre finansielle EF-instrumenter og nationale midler.

Artikel 4Anvendelse af statsstøtteregler

1. Traktatens artikel 87, 88 og 89 anvendes ikke for støtte, som medlemsstaterne inden for anvendelsesområdet for traktatens artikel 36 yder i medfør af og i overensstemmelse med denne forordning, jf. dog stk. 2.

2. For støtte, som medlemsstaterne yder uden finansiering via finansielle EF-instrumenter, og som overstiger de grænser, der er fastsat i artikel 1, stk. 3, i Kommissionens forordning (EF) nr. …/2008 om anvendelse af EF-traktatens artikel 87 og 88 på statsstøtte til små og mellemstore virksomheder, der beskæftiger sig med produktion, forarbejdning og afsætning af fiskevarer, anvendes traktatens artikel 87, 88 og 89.

3. For støtte, som medlemsstaterne yder uden finansiering via finansielle EF-instrumenter, og som ikke overstiger de grænser, der er fastsat i artikel 1, stk. 3, i Kommissionens forordning (EF) nr. …/2008 om anvendelse af EF-traktatens artikel 87 og 88 på statsstøtte til små og mellemstore virksomheder, der beskæftiger sig med produktion, forarbejdning og afsætning af fiskevarer, skal medlemsstaterne sende Kommissionen et resumé af oplysningerne om sådan støtte, inden der ydes støtte. Desuden skal medlemsstat hvert år senest den 1. juli sende Kommissionen en rapport om støtte, der er ydet i henhold til dette stykke.

KAPITEL II

Generelle foranstaltninger

ARTIKEL 5 GENERELLE FORANSTALTNINGER

Der kan ydes offentlig støtte til de personer og virksomheder, der er omhandlet i artikel 1, indtil den 31. december 2010 efter bestemmelserne i dette kapitel.

Artikel 6Midlertidigt ophør med fiskeri

1. Ud over foranstaltningerne fastsat i artikel 24 i forordning (EF) nr. 1198/2006 kan EFF yde tilskud til finansieringen af støtteforanstaltninger vedrørende fiskeres og fiskerfartøjsejeres midlertidige ophør med fiskeri, hvis sådan støtte højst ydes i tre måneder i perioden 1. juli 2008 - 31. december 2009, og forudsat:

a) at det midlertidige ophør med fiskeri begyndte før den 30. november 2008

b) at de støttemodtagende virksomheder inden seks måneder efter denne forordnings ikrafttræden omfattes af omstruktureringsforanstaltninger såsom flådetilpasningsordninger, planer for justering af fiskeriindsats, nationale oplægningsordninger, fiskeriplaner eller andre omstrukturerings- eller moderniseringsforanstaltninger.

2. Foranstaltningerne i stk. 1 kan omfatte følgende omkostninger:

a) fartøjsejeres faste omkostninger, når et fartøj ligger stille i havn, såsom havneafgifter, forsikringsomkostninger, vedligeholdelsesomkostninger og finansieringsomkostninger i forbindelse med lån

b) en del af fiskernes grundløn.

3. Den samlede offentlige støtte pr. medlemsstat til foranstaltningerne fastsat i stk. 1 må ikke overstige den højeste af følgende to tærskler: 6 mio. EUR eller et beløb svarende til 8 % af EFF's finansielle støtte til fiskerierhvervet i den pågældende medlemsstat.

4 Medlemsstaterne skal overvåge, at støtte, der ydes i medfør af dette kapitel, opfylder betingelserne i artikel 70 i forordning (EF) nr. 1198/2006, og Kommissionen skal foretage finansielle korrektioner efter artikel 97 i samme forordning, hvis medlemsstaterne ikke sørger for, at de personer eller virksomheder, som modtager sådan støtte, senest seks måneder efter datoen for denne forordnings ikrafttræden er omfattet af omstruktureringsforanstaltninger som fastsat i stk. 1, litra b).

Artikel 7Investeringer om bord på fiskerfartøjer og selektivitet

Uanset punkt a) i bilag II til forordning (EF) nr. 1198/2006 fastsættes minimumssatsen for private tilskud, når der ydes støtte til finansiering af udstyr, der markant øger energieffektiviteten om bord på fiskerfartøjer, herunder ikke-industrielle kystfiskerfartøjer, til 40 %.

Artikel 8Socioøkonomisk kompensation

Ud over foranstaltningerne fastsat i artikel 27 i forordning (EF) nr. 1198/2006 kan EFF yde støtte til finansiering af foranstaltninger vedrørende tidlig afgang fra fiskeriet, herunder førtidspensionering af arbejdstagere, bortset fra arbejdstagere inden for akvakultur og forarbejdning af fiskevarer og akvakulturprodukter.

Artikel 9Kollektive aktioner

1. Ud over de kollektive aktioner fastsat i artikel 37 i forordning (EF) nr. 1198/2006 kan EFF yde støtte til finansiering af foranstaltninger vedrørende bistand til:

a) gennemførelse af energisyn for fartøjsgrupper

b) ekspertrådgivning om udarbejdelse af omstrukturerings- og moderniseringsplaner, herunder flådetilpasningsordninger som omhandlet i artikel 12.

2. Uanset punkt a) i bilag II til forordning (EF) nr. 1198/2006 fastsættes maksimumssatsen for offentlig støtte, når der ydes støtte til finansiering af de foranstaltninger, der er omhandlet i stk. 1, til 100 %.

3. EFF kan yde støtte til finansieringen af kompensation til producentorganisationer, som ikke længere er berettiget til at modtage støtte efter artikel 10, stk. 1, andet og tredje afsnit, i Rådets forordning (EF) nr. 104/2000 af 17. december 1999 om den fælles markedsordning for fiskevarer og akvakulturprodukter[5], for at udligne de omkostninger, som producentorganisationerne påføres på grund af de forpligtelser, der påhviler dem efter artikel 9 i samme forordning, på betingelserne i artikel 10, stk. 2, 3 og 4, i samme forordning.

Artikel 10Pilotprojekter

Ud over foranstaltningerne fastsat i artikel 41, stk. 2, i forordning (EF) nr. 1198/2006 kan EFF yde støtte til finansieringen af pilotprojekter, hvor tekniske forbedringer med henblik på at reducere fartøjers, maskiners, udstyrs eller redskabers energiforbrug testes.

KAPITEL IIIUndtagelsesforanstaltninger for flåder omfattet af flådetilpasningsordninger

ARTIKEL 11 FORANSTALTNINGER, DER KUN GÆLDER FOR FLÅDER OMFATTET AF FLÅDETILPASNINGSORDNINGER

Der kan ydes offentlig støtte til de personer og virksomheder, der er omhandlet i artikel 1, indtil den 31. december 2010 efter bestemmelserne i dette kapitel, forudsat at sådanne personer og virksomheder er omfattet af en flådetilpasningsordning som omhandlet i artikel 12.

Medlemsstaterne skal overvåge, at støtte, der ydes i medfør af dette kapitel, opfylder betingelserne i artikel 70 i forordning (EF) nr. 1198/2006, og Kommissionen skal foretage finansielle korrektioner efter artikel 97 i samme forordning, hvis medlemsstaterne ikke sørger for, at de krævede fiskerikapacitetsreduktioner og det endelige eller midlertidige ophør med fiskeri gennemføres i overensstemmelse med dette kapitel.

Artikel 12Flådetilpasningsordninger

1. Medlemsstater kan vedtage og gennemføre flådetilpasningsordninger med henblik på omstrukturering af de fiskerflåder, der er berørt af den økonomiske krise.

2. Flådetilpasningsordningerne kan omfatte foranstaltningerne fastsat i afsnit IV, kapitel I, i forordning (EF) nr. 1198/2006 og foranstaltningerne fastsat ved nærværende forordning.

3. Flådetilpasningsordninger vedrører kun flåder, hvor energiudgifterne i gennemsnit udgør mindst 30 % af produktionsomkostningerne baseret på 2007-omsætningen for de flåder, der er omfattet af de pågældende ordninger.

4. Flådetilpasningsordninger skal opfylde følgende betingelser:

a) de skal senest den 31. december 2012 resultere i en endelig reduktion af fiskerikapaciteten for de flåder, der er omfattet af sådanne ordninger, på mindst 30 %, idet denne tærskel, hvis Kommissionen godkender det, dog kan nedsættes til et minimum på 20 % i de tilfælde, hvor en flådetilpasningsordning vedrører en medlemsstat, hvis flåde er på under 100 fartøjer, og hvor en reduktion på 30 % påvirker levedygtigheden af fiskerirelaterede aktiviteter, der afhænger af fiskeriet, uforholdsmæssigt meget

b) de skal indeholde en liste over de fartøjer, som er omfattet af ordningerne, med angivelse af fartøjernes navn og EF-fiskerflåderegisternummer.

5. Et fiskerfartøj kan kun omfattes af én flådetilpasningsordning. For at et fiskerfartøj kan omfattes af en flådetilpasningsordning skal følgende betingelser være opfyldt:

a) fartøjet skal have fisket i mindst 60 havdage pr. år i de sidste to år forud for datoen for flådetilpasningsordningens vedtagelse

b) fartøjet skal være i driftsklar stand på datoen for flådetilpasningsordningens vedtagelse.

6. Senest ni måneder efter denne forordnings ikrafttræden skal medlemsstaterne meddele Kommissionen den vedtagne flådetilpasningsordning.

7. Hvis en medlemsstat anmoder om revision af sit operationelle program for at indarbejde flådetilpasningsordningen, anvendes artikel 18 i forordning (EF) nr. 1198/2006 tilsvarende.

Artikel 13Overholdelse og revision af flådetilpasningsordninger

1. Rapporterne omhandlet i artikel 67 i forordning (EF) nr. 1198/2006 skal indeholde de resultater, som gennemførelsen af flådetilpasningsordningerne har givet.

2. Kommissionen kan foretage revision af flådetilpasningsordningernes gennemførelse. I den forbindelse kan den bistås af eksterne eksperter, der finansieres af EFF som fastsat i artikel 46, stk. 1, i forordning (EF) nr. 1198/2006.

3. Hvis en medlemsstat ikke overholder en flådetilpasningsordnings bestemmelser, eller hvis den ikke opnår de deri tilstræbte resultater inden udløbet af den fastsatte frist, betragtes det som en uregelmæssighed efter artikel 97 i forordning (EF) nr. 1198/2006. Kriterierne for korrektioner som fastsat i samme artikel anvendes tilsvarende.

Artikel 14Endeligt ophør med fiskeri

1. Ved anvendelsen af artikel 23 i forordning (EF) nr. 1198/2006 ligestilles flådetilpasningsordninger med planer for justering af fiskeriindsatsen som omhandlet i samme artikel.

2. Bestemmelserne i artikel 23, stk. 2, i forordning (EF) nr. 1198/2006 gælder ikke for foranstaltninger vedrørende endeligt ophør med fiskeri vedtaget som led i en flådetilpasningsordning.

3. Senest seks måneder efter vedtagelsen af en flådetilpasningsordning skal de fartøjer, der er opført på listen over fartøjer, der endeligt ophører med fiskeri under den pågældende flådetilpasningsordning, holde endeligt op med at fiske.

Artikel 15Midlertidigt ophør med fiskeri

1. Ud over foranstaltningerne fastsat i artikel 24 i forordning (EF) nr. 1198/2006 og artikel 6 i nærværende forordning kan EFF yde støtte til finansieringen af støtteforanstaltninger for midlertidigt ophør med fiskeri for så vidt angår fiskere og ejeres af fiskerfartøjer, der er omfattet af en flådetilpasningsordning, hvis det midlertidige ophør gennemføres i perioden 1. januar - 31. december 2009, og højst har en varighed på:

a) 3 måneder i perioden forud for fartøjets endelige oplægning eller i perioden for udskiftning af maskinen; varigheden kan forlænges med op til 3 måneder fra den 1. januar 2010, hvis udskiftningen af maskinen endnu ikke er afsluttet

b) 6 uger for andre fartøjer omfattet af en flådetilpasningsordning, hvis de pågældende fartøjer er omfattet af en af de andre foranstaltninger omhandlet i artikel 12, stk. 2.

2. Foranstaltningerne i stk. 1 kan omfatte følgende omkostninger:

a) fartøjsejeres faste omkostninger, når et fartøj ligger stille i havn, såsom havneafgifter, forsikringsomkostninger, vedligeholdelsesomkostninger og finansieringsomkostninger i forbindelse med lån

b) en del af fiskernes grundløn.

3. Den samlede offentlige støtte pr. medlemsstat til foranstaltningerne fastsat i stk. 1 må ikke overstige den højeste af følgende to tærskler: 6 mio. EUR eller et beløb svarende til 8 % af EFF's finansielle støtte til fiskerierhvervet i den pågældende medlemsstat.

Artikel 16Investeringer om bord på fiskerfartøjer og selektivitet

1. Uanset punkt a) i bilag II til forordning (EF) nr. 1198/2006 fastsættes minimumssatsen for private tilskud, når der ydes støtte til finansiering af udstyr, redskaber eller udskiftning af maskine, der markant øger energieffektiviteten om bord på fiskerfartøjer, herunder ikke-industrielle kystfiskerfartøjer, til 40 %.

2. Medlemsstaterne fastsætter minimumssatsen for private tilskud som omhandlet i stk. 1 ud fra objektive kriterier såsom fartøjets alder, energieffektivitetsforøgelsen eller størrelsen af den kapacitetsreduktion, der tilstræbes i flådetilpasningsordningen.

3. Aldersgrænsen omhandlet i artikel 25, stk. 1, i forordning (EF) nr. 1198/2006 gælder ikke for fartøjer, der i henhold til denne artikel modtager støtte til udskiftning af udstyr eller redskaber.

4. Uanset artikel 25, stk. 3, litra c), i forordning (EF) nr. 1198/2006 kan EFF yde støtte til én udskiftning af maskinen pr. fartøj med en længde overalt på over 24 m omfattet af en flådetilpasningsordning, forudsat at den nye maskine har mindst 20 % mindre effekt end den gamle maskine og er mere energieffektiv.

5. Uanset artikel 25, stk. 7 i forordning (EF) nr. 1198/2006 tillades endnu en udskiftning af redskaber for fartøjer omfattet af en flådetilpasningsordning, forudsat at de nye redskaber øger energieffektiviteten markant. Betingelserne i det pågældende stykkes litra a) og b) anvendes ikke.

KAPITEL IVForanstaltninger til delvis oplægning under flådetilpasningsordninger

ARTIKEL 17 DELVIS OPLÆGNING

Der kan ydes offentlig støtte til fartøjsejere, der udtager ét eller flere fartøjer omfattet af en flådetilpasningsordning for at bygge et nyt fartøj med lavere fiskerikapacitet og lavere energiforbrug, indtil den 31. december 2010 efter bestemmelserne i dette kapitel, forudsat at flådetilpasningsordningen opfylder følgende to betingelser:

a) den omfatter fartøjer, der anvender et og samme redskab

b) den omfatter fartøjer, der tegner sig for mindst 70 % af kapaciteten for den flåde, der anvender det pågældende redskab i medlemsstaten.

Sådan endelig udtagning benævnes i det følgende "delvis oplægning".

Medlemsstaterne skal overvåge, at støtte, der ydes i medfør af dette kapitel, opfylder betingelserne i artikel 70 i forordning (EF) nr. 1198/2006, og Kommissionen skal foretage finansielle korrektioner efter artikel 97 i samme forordning, hvis medlemsstaterne ikke sørger for, at den krævede fiskerikapacitetsreduktion gennemføres i overensstemmelse med dette kapitel.

Artikel 18Offentlig støtte til endeligt ophør med fiskeri

1. Uanset artikel 23 i forordning (EF) nr. 1198/2006 er en fartøjsejer, der vælger delvis oplægning, berettiget til at modtage offentlig støtte til endeligt ophør med fiskeri for forskellen mellem den udtagne kapacitet og den kapacitet, der omfordeles til et nyt fartøj.

2. Det nye fartøjs fiskerikapacitet må højst være på 40 % af den kapacitet, som fartøjsejeren har udtaget.

3. Medlemsstaterne skal i givet fald justere fiskerilicensen tilsvarende.

Artikel 19Udtagning og omfordeling af fiskerikapacitet

1. Uanset artikel 11, stk. 3 og 4, i forordning (EF) nr. 2371/2002 er medlemsstaterne berettiget til at omfordele op til 25 % af den kapacitet, der udtages endeligt under en flådetilpasningsordning, til nye fartøjer som omhandlet i artikel 17.

2. De referenceniveauer, der er omhandlet i artikel 12 i forordning (EF) nr. 2371/2002, nedsættes med forskellen mellem den endeligt udtagne kapacitet og den omfordelte kapacitet.

3. Det er intet krav om, at der skal tages hensyn til den kapacitet, der omfordeles i henhold til stk. 1, når medlemsstaterne udarbejder deres opgørelse over tilgang og afgang, jf. artikel 13 i Rådets forordning (EF) nr. 2371/2002.

4. I flådetilpasningsordninger, hvor delvis oplægning anvendes for over 33 % af den oprindelige flådekapacitet, skal den samlede kapacitetsreduktion under flådetilpasningsordningen være mindst 66 %.

KAPITEL VFinansielle bestemmelser

ARTIKEL 20 FINANSIELLE BESTEMMELSER

1. Uanset artikel 53 i forordning (EF) nr. 1198/2006 fastsættes der for EFF-støtte til foranstaltninger, der finansieres som led i dette særlige initiativ, et loft svarende til 95 % af de samlede offentlige udgifter, og støtten tages ikke i betragtning ved anvendelse af lofterne omhandlet i artikel 53, stk. 3.

2. Uanset artikel 81, stk. 1, i forordning (EF) nr. 1198/2006 skal Kommissionen på anmodning af medlemsstaten udbetale endnu et forfinansieringsbeløb, der udgør 7 % af EFF-støtten for perioden 2007-2013 til det operationelle program. For operationelle programmer vedtaget i 2007 skal ovennævnte anmodning sendes til Kommissionen senest den 31. oktober 2008. For operationelle programmer vedtaget i 2008 skal ovennævnte anmodning sendes til Kommissionen senest den 30. juni 2009. Beløbet kan fordeles over to regnskabsår alt efter EFF's disponible budget.

3. Uanset artikel 81, stk. 2, i forordning (EF) nr. 1198/2006 skal hele forfinansieringsbeløbet, når endnu et forfinansieringsbeløb er blevet udbetalt i henhold til stk. 2, tilbagebetales til Kommissionen af det organ, som medlemsstaten har udpeget, hvis der ikke er fremsendt nogen betalingsanmodning under det operationelle program senest 24 måneder efter den dato, hvor Kommissionen udbetalte første rate af andet forfinansieringsbeløb.

KAPITEL VI

AFSLUTTENDE BESTEMMELSER

Artikel 21Gennemførelsesbestemmelser

Gennemførelsesbestemmelser til denne forordning kan vedtages efter proceduren omhandlet i artikel 101, stk. 3, i forordning (EF) nr. 1198/2006.

Artikel 22Ikrafttræden

Denne forordning træder i kraft dagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

FINANSIERINGSOVERSIGT

Ved denne rådsforordning vedtages der et midlertidigt initiativ til supplering af de foranstaltninger, der er fastsat under Den Europæiske Fiskerifond (EFF), jf. Rådets forordning (EF) nr. 1198/2006 af 27. juli 2006. Derfor kompletterer denne finansieringsoversigt den finansieringsoversigt, der allerede findes for EFF-forordningen. Forslaget har ingen budgetmæssige konsekvenser bortset fra en ændring af årsprofilen for betalingsbevillinger (BB) under EFF. Den ændrede BB-profil skyldes fordoblingen af forfinansieringen fra 7 % til 14 % af det programmerede totalbeløb for EFF.

1. FORSLAGETS BETEGNELSE

Rådets forordning om et midlertidigt særligt initiativ til fremme af omstruktureringen af EF-fiskerflåderne, som er berørt af den økonomiske krise

2. ABM/ABB-RAMME

Politikområde: Maritime anliggender og fiskeriAktivitet: 11.06 Den Europæiske Fiskerifond (EFF)

3. BUDGETPOSTER

3.1. Budgetposternes nummer og tekst (aktionsposter og dermed forbundne poster vedrørende teknisk og administrativ bistand (tidl. B..A-poster)):

11.0612: EFF-konvergensmål og 11.0613: EFF uden for konvergensmål

3.2. Foranstaltningens og de finansielle virkningers varighed:

Fra forordningens ikrafttræden indtil den 31. december 2010

3.3. Budgetoplysninger:

Budgetpost | Udgifternes art | Nye | EFTA-bidrag | Bidrag fra ansøgerlande | Udgiftsområde i de finansielle overslag |

11.0612 og 11.0613 | Ikke-oblig. | Opdelte[6] | NEJ | NEJ | NEJ | Nr. 2 |

4. SAMMENFATNING AF RESSOURCERNE

4.1. Finansielle ressourcer

4.1.1. Sammenfatning af forpligtelsesbevillinger (FB) og betalingsbevillinger (BB)

i mio. EUR (3 decimaler)

Udgiftstype | Punkt | 2008 | 2009 | 2010 og efterfølgende år | I alt |

Driftsudgifter[7] |

Forpligtelsesbevillinger (FB) | 8.1. | a) |

Betalingsbevillinger (BB) | b | 230 975 | 70 372 | -301 347 | 0,000 |

Administrative udgifter inden for referencebeløbet[8] |

Teknisk og administrativ bistand (IOB) | 8.2.4. | c |

SAMLET REFERENCEBELØB |

Forpligtelsesbevillinger | a+c |

Betalingsbevillinger | b+c | 230 975 | 70 372 | -301 347 | 0,000 |

Administrative udgifter, der ikke er medtaget i referencebeløbet[9] |

Personaleressourcer og dermed forbundne udgifter (IOB) | 8.2.5. | d |

Administrative udgifter, undtagen udgifter til personaleressourcer og dermed forbundne udgifter, ikke medtaget i referencebeløbet (IOB) | 8.2.6. | e |

Samlede anslåede finansielle omkostninger ved foranstaltningen |

FB I ALT, inkl. udgifter til personaleressourcer | a+c+d+e |

BB I ALT, inkl. udgifter til personaleressourcer | b+c+d+e | 230 975 | 70 372 | -301 347 | 0,000 |

4.1.2. Forenelighed med den finansielle programmering

X Forslaget er foreneligt med den gældende finansielle programmering

( Forslaget kræver omprogrammering af det relevante udgiftsområde i de finansielle overslag

( Forslaget kan kræve anvendelse af bestemmelserne i den interinstitutionelle aftale (dvs. fleksibilitetsinstrumentet eller revision af de finansielle overslag)

4.1.3. Finansielle virkninger på indtægtssiden

X Forslaget har ingen indflydelse på indtægterne

( Forslaget har finansielle virkninger - virkningerne for indtægterne er som følger: 4.2. Personaleressourcer (fuldtidsækvivalenter) (herunder tjenestemænd, midlertidigt ansatte og eksternt personale) – se nærmere under punkt 8.2.1.

Ingen ændring i forhold til EFF-finansieringsoversigt

Årlige behov | År n | n+1 | n+2 | n+3 | n+4 | n+5 og ff. |

Personaleressourcer i alt |

5. SÆRLIGE FORHOLD OG MÅL

Baggrunden for forslaget er beskrevet i begrundelsen og finansieringsoversigten for EFF-forordningen.

5.1. Behov, der skal dækkes på kort eller lang sigt

Formålet med den foreslåede foranstaltningspakke er at yde ekstraordinær og midlertidig støtte til de personer og virksomheder, der udøver aktiviteter i fiskerierhvervet, og som er berørt af den økonomiske krise forårsaget af de stigende oliepriser i 2008, inden for de generelle EFF-rammer.

5.2. Merværdien af Fællesskabets engagement og forslagets sammenhæng med andre finansielle instrumenter og eventuel synergi

Se EFF-finansieringsoversigten

5.3. Forslagets mål, forventede resultater og øvrige indikatorer set i forbindelse med ABM-rammen

Se EFF-finansieringsoversigten

5.4. Gennemførelsesmetode (vejledende)

( Central forvaltning

( Direkte af Kommissionen

( Indirekte ved delegation til:

( Forvaltningsorganer

( Organer oprettet af Fællesskaberne, jf. artikel 185 i finansforordningen

( Nationale offentlige organer eller public service-organer

X Fælles eller decentral forvaltning

X Med medlemsstaterne

( Med tredjelande

( Fælles forvaltning med internationale organisationer (angiv nærmere)

Relevante bemærkninger:

6. OVERVÅGNING OG EVALUERING - INGEN ÆNDRINGER I FORHOLD TIL EFF-FINANSIERINGSOVERSIGTEN

6.1. Overvågningssystem

Se EFF-finansieringsoversigten

6.2. Evaluering

6.2.1. Forudgående evaluering

Dette forslag har ingen yderligere finansielle virkninger, idet det blot ændrer betalingsplanen, så der er ikke behov for en specifik, forudgående evaluering af forslaget.

6.2.2. Forholdsregler efter en midtvejsevaluering eller efterfølgende evaluering (konklusioner, der kan drages af lignende tidligere erfaringer)

Se EFF-ordningerne

6.2.3. Regler for fremtidige evalueringer og deres hyppighed

Se EFF-ordningerne

7. FORHOLDSREGLER MOD SVIG

Se EFF-ordningerne

8. RESSOURCER - INGEN ÆNDRINGER I FORHOLD TIL EFF-FINANSIERINGSOVERSIGTEN

8.1. Finansielle omkostninger i forbindelse med forslagets mål

Forpligtelsesbevillinger i mio. EUR (3 decimaler)

År n | År n+1 | År n+2 | År n+3 | År n+4 | År n+5 |

Tjenestemænd eller midlertidigt ansatte[11] (XX 01 01) | A*/AD |

B*, C*/AST |

Personale[12], der finansieres over art. XX 01 02 |

Andet personale[13], der finansieres over art. XX 01 04/05 |

I ALT |

8.2.2. Opgavebeskrivelse

8.2.3. Kilde til personaleressourcer (vedtægtsomfattede)

( Stillinger, der i øjeblikket er afsat til forvaltningen af programmet, og som skal erstattes eller forlænges

( Stillinger, der er forhåndsallokeret i forbindelse med APS/FBF-proceduren for år n

( Stillinger, hvorom der skal ansøges i forbindelse med den næste APS/FBF-procedure

( Stillinger, som skal omfordeles under anvendelse af eksisterende ressourcer inden for den pågældende tjeneste (intern omfordeling)

( Stillinger, der er nødvendige i år n, men ikke forudset i APS/FBF-proceduren for det pågældende år

8.2.4. Andre administrative udgifter, der er medtaget i referencebeløbet (XX 01 04/05 – udgifter til administrativ forvaltning)

i mio. EUR (3 decimaler)

Budgetpost (nummer og betegnelse) | År n | År n+1 | År n+2 | År n+3 | År n+4 | År n+5 og ff. | I ALT |

Anden teknisk og administrativ bistand |

- intern |

- ekstern |

Anden teknisk og administrativ bistand i alt |

8.2.5. Udgifter til personaleressourcer og dermed forbundne udgifter, der ikke er medtaget i referencebeløbet

i mio. EUR (3 decimaler)

Arten af personaleressourcer | År n | År n+1 | År n+2 | År n+3 | År n+4 | År n+5 og ff. |

Tjenestemænd og midlertidigt ansatte (XX 01 01) |

Personale finansieret over artikel XX 01 02 (hjælpeansatte, nationale eksperter, kontraktansatte osv.) (oplys budgetpost) |

Samlede udgifter til personaleressourcer og dermed forbundne udgifter (IKKE medtaget i referencebeløbet) |

Beregning – Tjenestemænd og midlertidigt ansatte

Beregning - Personale, der finansieres over art. XX 01 02

8.2.6. Andre administrative udgifter, der ikke er medtaget i referencebeløbet i mio. EUR (3 decimaler) |

År n | År n+1 | År n+2 | År n+3 | År n+4 | År n+5 og ff. | I ALT |

XX 01 02 11 01 – Tjenesterejser |

XX 01 02 11 02 – Møder og konferencer |

XX 01 02 11 03 - Udvalg[15] |

XX 01 02 11 04 – Undersøgelser og høringer |

XX 01 02 11 05 - Informationssystemer |

2 Andre forvaltningsudgifter i alt (XX 01 02 11) |

3 Andre udgifter af administrativ karakter (angiv hvilke, herunder budgetpost) |

Administrative udgifter i alt, undtagen udgifter til personaleressourcer og dermed forbundne udgifter (IKKE medtaget i referencebeløbet) |

Beregning – Andre administrative udgifter, der ikke er medtaget i referencebeløbet

[1] EUT C […] af ]…], s. […].

[2] EUT C […] af ]…], s. […].

[3] EUT L 223 af 15.8.2006, s. 1.

[4] EFT L 358 af 31.12.2002, s. 59. Senest ændret ved forordning (EF) nr. 865/2007 (EUT L 192 af 24.7.2007, s. 1).

[5] Rådets forordning (EF) nr. 104/2000 af 17. december 1999 om den fælles markedsordning for fiskevarer og akvakulturprodukter (EFT L 17 af 21.1.2000, s. 22).

[6] Opdelte bevillinger.

[7] Udgifter, som ikke henhører under kapitel xx 01 i afsnit xx.

[8] Udgifter inden for artikel xx 01 04 i afsnit xx.

[9] Udgifter inden for kapitel xx 01, som ikke henhører under artikel xx 01 04 eller xx 01 05.

[10] Som beskrevet under punkt 5.3.

[11] Udgifter, der IKKE er medtaget i referencebeløbet.

[12] Udgifter, der IKKE er medtaget i referencebeløbet.

[13] Udgifter, der er medtaget i referencebeløbet.

[14] Der skal henvises til den specifikke finansieringsoversigt for det eller de pågældende forvaltningsorganer.

[15] Oplys, hvilken type udvalg det drejer sig om, og hvilken gruppe det tilhører.